U-I-3/04
Natisni
Opravilna št.:
U-I-3/04
Datum odločitve:
9. 3. 2006
ECLI:
ECLI:SI:USRS:2006:U.I.3.04
Akt:
Zakon o delovnih razmerjih (Uradni list RS, št. 42/02) (ZDR), 74., 3. odst. 208. čl.
Izrek:
Pobuda za začetek postopka za oceno ustavnosti 74. člena in tretjega odstavka 208. člena Zakona o delovnih razmerjih (Uradni list RS, št. 42/02) se zavrže.
Evidenčni stavek:
Ustavno sodišče zavrže pobudo, če pobudnik ne izkaže, da bi se njegov pravni položaj z morebitno ugoditvijo pobudi izboljšal. Zgolj nestrinjanje z izvedenim prenosom in zatrjevanje nezakonitosti sprejetih odločitev v postopku o odločanju o prenosu dela podjetja na drugo podjetje pa za izkazanost pravnega interesa ne zadostuje.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Zoran Kenda, Tolmin
Datum vloge:
8. 1. 2004
Vrsta odločitve:
sklep
Vrsta rešitve:
zavrženje
Dokument:
US25845
Dokument v PDF obliki:
U-I-3-04.pdf
101 KB
Prenesite datoteko
U-I-3/04-8
9. 3. 2006
SKLEP
Ustavno sodišče je v postopku za preizkus pobude Zorana Kende iz Tolmina na seji dne 9. marca 2006
sklenilo:
Pobuda za začetek postopka za oceno ustavnosti 74. člena in tretjega odstavka 208. člena Zakona o delovnih razmerjih (Uradni list RS, št. 42/02) se zavrže.
Obrazložitev
1. Pobudnik izpodbija 74. člen in tretji odstavek 208. člena Zakona o delovnih razmerjih (v nadaljevanju ZDR). Izpodbijanima določbama očita, da varujeta le pravic delavcev, članov sindikata pri delodajalcu, ne pa tudi pravic delavcev, ki v ta sindikat niso včlanjeni. Meni, da je takšna ureditev v nasprotju s členi 14, 22 in 76 Ustave. Pobudnik namreč navaja, da sam ni bil član sindikata pri delodajalcu v času, ko je delodajalec izvedel prenos dela podjetja na drugo podjetje. Glede na izpodbijani določbi naj bi bil izključen pri dogovarjanju z delodajalcem in zato neenakopraven pred zakonom. Posledica te neustavne ureditve naj bi bila tudi njegova izredna odpoved pogodbe o zaposlitvi pri novem delodajalcu.
2. Po 24. členu Zakona o Ustavnem sodišču (Uradni list RS, št. 15/94 – v nadaljevanju ZUstS) lahko vloži pobudo vsakdo, če izkaže svoj pravni interes. Ta je podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pa mora privesti do izboljšanja njegovega pravnega položaja (tako npr. v odločbi št. U-I-18/98 z dne 19. 4. 2001, Uradni list RS, št. 37/01 in OdlUS X, 76).
3. Iz pobude ni razvidno, kako bi se z razveljavitvijo izpodbijanih določb izboljšal pobudnikov pravni položaj. Iz njegovih navedb namreč izhaja, da je postopek prenosa zaključen in da se je pobudnik zaposlil pri novem delodajalcu. Pobudnik pa ne zatrjuje, da bi v zvezi s prenosom posla in s svojo prezaposlitvijo sprožil kakšen postopek. Zgolj nestrinjanje z izvedenim prenosom in zatrjevanje nezakonitosti sprejetih odločitev v postopku odločanja o prenosu dela podjetja na drugo podjetje pa za izkazanost pravnega interesa ne zadostuje. Ustavno sodišče je zato njegovo pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki Lojze Janko, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj